คำสั่งกองอำนวยการรักษาความสงบเรียบร้อย ที่ 14/2557 เรื่อง การใช้อาวุธและการใช้กำลังในการรักษาความปลอดภัยบุคคลสำคัญ

คำสั่งกองอำนวยการรักษาความสงบเรียบร้อย
คำสั่งกองอำนวยการรักษาความสงบเรียบร้อย
ที่ ๑๔/๒๕๕๗
เรื่อง
การใช้อาวุธและการใช้กำลังในการรักษาความปลอดภัยบุคคลสำคัญ[๑]
 

ตามที่ได้มีการประกาศใช้พระราชบัญญัติกฎอัยการศึก ทั่วราชอาณาจักร
ตั้งแต่ วันที่ ๒๐ พฤษภาคม พุทธศักราช ๒๕๕๗ เวลา ๐๓๐๐ ไปแล้วนั้น เพื่อป้องกันการเคลื่อนย้ายและการใช้อาวุธสงครามในพื้นที่ชุมชน
ตลอดจนเพื่อป้องกันและป้องปรามการสร้างสถานการณ์ความรุนแรงจากกลุ่มผู้ไม่หวังดีอันจะเกื้อกูลต่อการปฏิบัติภารกิจการรักษาความสงบเรียบร้อย
อาศัยอำนาจตามความในมาตรา ๑๑ แห่งพระราชบัญญัติกฎอัยการศึก พุทธศักราช ๒๔๕๗
กองอำนวยการรักษาความสงบเรียบร้อยจึงกำหนดแนวทางการใช้อาวุธและการใช้กำลังในการรักษาความปลอดภัยบุคคลสำคัญ
ให้บุคคลและเจ้าหน้าที่ที่เกี่ยวข้อง ยึดถือปฏิบัติดังนี้

๑. ให้เฉพาะเจ้าหน้าที่ทหารเท่านั้น
สามารถพกพาและใช้อาวุธสงคราม เพื่อการปฏิบัติภารกิจต่าง ๆ ตามที่ได้รับมอบ
๒. กำลังประเภทอื่น ๆ
ห้ามพกพาและใช้อาวุธสงครามโดยเด็ดขาด เว้นในส่วนของกำลังตำรวจตระเวนชายแดน
ที่ปฏิบัติภารกิจสนับสนุนกองกำลังป้องกันชายแดน
และกองอำนวยการรักษาความมั่นคงภายในภาค ๔ ส่วนหน้า
๓. ให้เฉพาะเจ้าหน้าที่ทหารและเจ้าหน้าที่ตำรวจเท่านั้น
มีอำนาจหน้าที่ในการปฏิบัติภารกิจการรักษาความปลอดภัยบุคคลสำคัญ
๔. ห้ามเคลื่อนย้ายกำลังและอาวุธทุกชนิดออกจากที่ตั้งหน่วย
เว้นแต่จะได้รับอนุมัติจากแม่ทัพภาค/ผู้บัญชาการกองกำลังรักษาความสงบเรียบร้อยกองทัพภาค
ในแต่ละพื้นที่

ทั้งนี้ ตั้งแต่บัดนี้เป็นต้นไป จนกว่าจะมีคำสั่งเปลี่ยนแปลง


สั่ง ณ
วันที่ ๒๑ พฤษภาคม พุทธศักราช ๒๕๕๗
พลเอก
ประยุทธ์ จันทร์โอชา
ผู้บัญชาการทหารบก/ผู้อำนวยการรักษาความสงบเรียบร้อย



ปริยานุช/ผู้จัดทำ
๙ มิถุนายน
๒๕๕๗

นุสรา/ผู้ตรวจ
๑๗ มิถุนายน
๒๕๕๗
[๑] ราชกิจจานุเบกษา
เล่ม ๑๓๑/ตอนพิเศษ ๙๘ ง/หน้า ๑๖/๔ มิถุนายน ๒๕๕๗